Ոտաբոբիկ ու չուլերի մեջ կորսված եկել, իրենց մանուկներին շիկացած ավազների մեջ թողած, եկել հասել են Մոսուլ և տարիներ անց, հիմա էլ, երբ դեռ Բասրայում են` այցելում են տեղի լուսանկարչատուն, որ կոչվում է «ֆոտո արտիստ», նկարիչը` Լ.Ռ. Դիաս, Բասրա: Այս տառերը տպված են կանաչ, ձվաձև պիտակի վրա, փակցված ամուր ստվարաթղթի անկյունում, լուսանկարի տակ: Հատակին գորգ է փռված: Կարծես թե հայկական գորգ է: Մի քիչ կասկածում եմ: Բայց ինչո՞ւ: Հայ վաճառականները որտե՞ղ չեն հասցրել մեր գորգերը: Շատ որակյալ լուսանկար է, այսքան ժամանակ անց պահպանել է թարմությունը: